‘Gauteng verdien beter as Lesufi’Panyaza Lesufi. (Foto: Facebook/ Panyaza Lesufi) Verskeie instansies het Maandag hul misnoeë uitgespreek met die verkiesing van Panyaza Lesufi as voorsitter van die ANC in Gauteng. Dié misnoeë spruit uit sy omstrede uitlatings oor Afrikaanse skole en ook bewerings van grootskaalse ongerymdhede met betrekking tot tenders vir Covid-19-beskermingstoerusting in sy departement. Lesufi is tans die LUR van onderwys in Gauteng en kan die premier van Gauteng word indien die ANC die verkiesing in 2024 wen. “Panyaza Lesufi het met sy mislukkings en optrede as LUR van onderwys bewys dat Gauteng sal ly as hy premier sou word. Die inwoners van Gauteng verdien beter,” het die VF Plus Maandag in ŉ verklaring gesê. “Lesufi het in sy loopbaan as LUR oor en oor bewys dat hy roekeloos regeer en nie in staat is om as verkose leier in die belang van alle Gauteng-inwoners op te tree nie. Hy het tot dusvêr sy belangrike posisie eerder misbruik om ŉ persoonlike vendetta teen die Afrikaanse gemeenskap te voer, verdeeldheid te saai en leerders en kleuters se lewens in gevaar te stel terwyl miljarde rande in sy departement wanaangewend of gesteel word,” sê Jaco Mulder, leier van die VF Plus in Gauteng. Mulder wys verder daarop dat Lesufi se departement weens ŉ gebrek aan ŉ behoorlike infrastruktuur-inspeksiestelsel die omgewing geskep het waar leerders in 2019 gesterf het en beseer is tydens die ineenstorting van ŉ oorhoofse sementblok by Hoërskool Driehoek. Maroela Media het vroeër berig die Gautengse departement van onderwys is die staatsdepartement wat die meeste bedrieglike kontrakte met betrekking tot die aankoop van persoonlike beskermende toerusting (PPE) aangegaan het. Dit volgens ŉ verslag deur die Spesiale Ondersoekeenheid (SOE). Dit is ook die departement waarvan die meeste PPE-kontrakte (1 597) landwyd ondersoek is vir moontlike bedrog. Melanie Buys, hoof van ontwikkeling by Solidariteit se Skoleondersteuningsentrum (SOS), sê die instansie is nie verbaas oor Lesufi se verkiesing as ANC-voorsitter nie, maar wil graag nou sien dat hy afstand doen van sy posisie as LUR van onderwys. “Sy politieke ambisies was nog altyd voor op sy agenda. Ons wil egter graag sien dat hy afstand doen van sy posisie as LUR van onderwys in die provinsie en fokus op sy politieke loopbaan. Hy kom reeds nie by sy onderwysverantwoordelikhede uit nie en is uitgesproke bevooroordeeld teen ŉ groot deel van die belastingbetalers wat hy behoort te dien.” Die SOS meen egter Lesufi bly aanspreeklik vir die ongeveer R430 miljoen se bedrog in Gauteng se onderwysdepartement tydens die pandemie. Die VF Plus sê hy gaan verskeie veldtogte loods om Lesufi verantwoording te laat doen vir sy reeks valse rasverdelende veldtogte, die finansiële wanbestuur van sy departement veral tydens die Covid-19-pandemie asook die gebrek aan voldoende veilige skole. Hierdie veldtog sal sy loop neem tot en met die algemene verkiesing in 2024 waartydens die VF Plus saam met ander opposisiepartye in koalisie die ANC uit die kussings wil lig en ŉ nuwe regering wil vorm wat skoon en billik sal regeer in die belang van alle Gautengse inwoners.